Date: 1486
Issuing place: Tallinn
Country: Viro
Language: saksa
Document type: Kaupungit, Kirjeet

Vruntlike vnnses vormoghe derbedinge myt bohechlikenn willenn juwenn ersammeheyden stedes thouorenn etc. Ersame vorsenighe wollwise heren, gunstige guden frunden, juwenn breff van wegenn juncker Wilhelms van Felde myt syner ingelechten cedel in ouerlesende to gudermate vorstan hebben, dar ynne he syck vnser sommiger erffguder haluenn eme bynnen vnnser stad van wegen syne frowenn olderen angestoruen, to welkenn he nicht komen moge, beklaget etc., vnde der haluen by jw warschuwinghe gedan hefftgeliik juw breff dat breder vormeldet etc. Don dar juwenn ersammeheydenn gutliken up towetende, dat hir by sommigen vnsenn borgeren sodane erffgudere, dar he vmme scrifft, tor stede synn, dar dan syne husfrauwen broder, seligen meyster Hinric Fresze, domprauest tho Abo, myt den vnnsen mennigerleye rechtes ovinghe by vnsem allirhilgisten vader dem pawesz ok by der keyserlyke mayestate vmme gehadt hefft vnnde dar suluest to ghener uthdracht gekomenn is. Bysunderen na grote vnkost vnde geltspildinge, van beyden parten gedan, hefft meyster Hinric Fresze, vorbenomen broder juncker Wilhelms frowe, hir eynen fulmechtighenn, her Johan van Asschen genant, tor stede gesanth an den werdigen heren Johan Spar van Herten, do tor tydt kumpthur to Reuall, vmme de sake myt den parten fruntliken to vordregende, welker sake dan vormiddelst dem werdigen heren kumpthur ergenanten, rittern, guden mannen vnde vnnses rades sommige heren tusschen beyden parten alsz gude middelers alle rechtesonnighe vnde schade van beyden parten gedan to rugge gestalt tho eynem gantzen fullenkomen ende na lude eynes vorsegelden breues, dar vp beramet vnde vorsegelt, gruntliken vordregen isz, des wy juwen ersammeheyden hir ynne besloten eyne anschulterde copie senden etc., worynne juwe ersameheyde der saken gelegenheyt wol irkennende werden etc., dem suluen breue, de vnsenn alle wege ouerbodich synn gewesenn genoch to doende vnd noch jegenwardich ouerbodich synn genoch to donde, so verne juncker Wilhelm syn frowenhaluen van der stadt Abo offte Stoxholm eyn seker touorsicht vor namaninghe denn vnnsen irweruen vnde dirlangen will, des he dan den vnnsen bethe her tho gheweygert hefft vnde noch iegeuardigen weygert, der haluenn de vnnsenn ere recht by de ersamen heren to Lubeck vnde by den soeszwendeschen stedenn to vorbliuende vnde genszliken uthtodregende syk beropen hebbenn vnde em mennichmael dat vorscreuen hebben vnde doch to genem ende myt eme komen moghen, hir bouen he deme gemenen kopmanne vnde vns mercklicken groten schaden roues haluen gedaen hefft, teynfolt mer geachtet dan alsz he syner sakehaluen eghede, woruth ersamen heren vnde gude frunde de orsake synes roues haluen irkennen mogen, de vnserhaluen nicht irblicket, bisunderen dorch synen bosenn quade vornemendes he de vnnser myt eynem seker touorsichte nicht voerseen will de suluen vor namaninghe tho quiterende. Hir vmme, ersamen guden frunde, fruntliken vnde andechtigen bogerende syn juwe ersameheyden vmme des gemenen beste vnde vnschuldigen kopmans willen id an den gestrengen heren Jwer Axelsszon ok vorscreuen Willem, so wy mennichfolt gedan hebben, he dem suluen Wilhelm van Felde ergenanten strengelike vnnde ernstlike vnderrichtinghe don wille, he syne bose quade vorsate upp den ynsculdigen kopman to ouende aff stelle, ere gudere eynen feligen, frigen gangk hebben mogen ym geliken den ersamen heren to Lubeck mennichmall gescreuen hebben vnd doch leyder, Gode irbarmet, he syk in syner bosheyt nicht sadighen kan etc.; de sulue juwe ersame wisheyde Gode almechtich gesunth vnnde langewolmogende beualen moten syn to seligen langen tyden. Ghescreuen vnnder vnnser stad secrete am dage Siluestri pape ym lxxxv iare. Borgharmeystere vnnd ratdmanne der statt Reuel. Adress: Denn erszamenn mannhafftighenn vnd seer wiszenn mannen herenn borgermeysterenn vnnd ratmannen der stad Dantzike, vnnszenn besunderenn gunstighenn guden frunden.